**ՈՒՂԵՐՁ**

Հարգելի′ չարենցավանցիներ,

Հայոց բանակի տոնն է այսօր, և կրկին միահյուսվել են սիրո, հպարտության, ցավի ու հավատի զգացողությունները:

Շնորհավորում եմ բոլորիս պատմական այս կարևոր իրողության՝ Հայկական զինված ուժերի կազմավորման 33-րդ տոնի առթիվ:

Բանակաշինության գործընթացն սկսվել է պատերազմի թոհուբոհում, շարունակվել նոր ռազմական գործողությունների համատեքստում և նորովի է համախմբել հայ ազգին՝ ամրապնդելով ազգ-պետություն-բանակ եռամիասնությունը:

Շնորհավորում եմ բանակի բոլոր նվիրյալներին, պատերազմների մասնակիցներին, վետերաններին, այս պահին սահմանում կանգնած զինվորին, նրա թիկունքին:

Շնորհավորում եմ բանակայինների ծնողներին, զորակցությունս եմ հայտնում նահատակ-հերոսների հարազատներին. ցավը բոլորինս է, այն ոչ մի օր, ոչ մի րոպե չի դադարել ազգային լինելուց, պայծառ զինվորների վերջին լուսանկարները միշտ լույսի փարոս են մնալու մեր ցանկացած նախաձեռնության ճանապարհին:

Թող խաղաղությամբ ազդարարվեն բոլոր առավոտները, թող զինվորի ամեն մի օրն անցնի անփորձանք ու անսասան:

Թող այսօրվանից նոր սկիզբ դրվի Հայոց բանակի հզորացման ճանապարհին, թող միասնական ոգին առաջնորդի մեզ դեպի ամուր ու հզոր Հայաստան:

Շնորհավոր Բանակի տոն:

**Հարգանքով՝ Չարենցավան համայնքի ղեկավար Հակոբ Շահգալդյան**